b"\n_START_ARTICLE_\nPesem za razcapanca\n_START_SECTION_\nVsebina\n_START_PARAGRAPH_\nFilm je postavljen v leto 1939, v \xc4\x8das tik pred izbruhom druge svetovne vojne. Reformatorij St. Jude's je neusmiljena prevzgojna de\xc5\xa1ka \xc5\xa1ola na Irskem. \xc5\xa0olo obvladuje sadisti\xc4\x8dni duhovnik brat John (igra ga Iain Glen), ki se vse prepogosto odlo\xc4\x8da za kaznovanje otrok z nasiljem, namesto za vzgojo z lepo besedo. Na \xc5\xa1olo neko\xc4\x8d prispe William Franklin (igra ga Aidan Quinn), veteran \xc5\xa1panske dr\xc5\xbeavljanske vojne in prvi lai\xc4\x8dni u\xc4\x8ditelj v zgodovini \xc5\xa1ole St. Jude's. \xc5\xbde Franklinova prva dejanja ob prihodu naka\xc5\xbeejo, da se de\xc4\x8dkom obetajo bolj\xc5\xa1i \xc4\x8dasi, saj se upre nasilju brata Johna in izzove njegovo avtoriteto._NEWLINE_Klju\xc4\x8dno vlogo v filmu igrata dva mlada de\xc4\x8dka, Patrick Delaney 743 (igra ga Chris Newman) in Liam Mercier 636 (igra ga John Travers). Njiju, tako kot ostale de\xc4\x8dke, duhovniki kli\xc4\x8dejo po \xc5\xa1tevilki, medtem ko se Franklin temu upre in pri\xc4\x8dne de\xc4\x8dke klicati po imenu. Delaney se kmalu znajde pod ne\xc5\xbeeljeno pozornostjo pedofilskega duhovnika, brata Maca (igra ga Marc Warren). Slednji Delaneyja zlorablja in posiljuje na \xc5\xa1olskih strani\xc5\xa1\xc4\x8dih. Delaney se o tem spove v spovednici, kar dose\xc5\xbee brata Maca. Brat Mac nato Delaneyja za dolgi jezik kaznuje, s tem ko ga golega postavi pod hladen tu\xc5\xa1 in mu v roke poda obleke, ki se tako popolnoma zmo\xc4\x8dijo._NEWLINE_Drugi de\xc4\x8dek je Liam Mercier, ki velja za najobetavnej\xc5\xa1ega u\xc4\x8denca, a je precej trmast in hitro vzroji. Od vseh de\xc4\x8dkov je edini, ki zna brati in pisati, s \xc4\x8dimer napravi vtis na Franklina. Slednji se z Mercierjem spoprijatelji in mu vzbudi zanimanje za poezijo, tudi za tisto, ki so jo spisali komunisti\xc4\x8dni simpatizerji (Franklin se je v \xc5\xa0paniji boril na strani komunistov). Nasprotja med bratom Johnom in Franklinom so vedno ve\xc4\x8dja, vrhunec pa njun spor do\xc5\xbeivi na bo\xc5\xbei\xc4\x8dni dan. Franklin je s svojim razredom ustvaril bo\xc5\xbei\xc4\x8dne jasli, ki navdu\xc5\xa1ijo predstojnika \xc5\xa1ole. Slednji odobri Franklinovo pro\xc5\xa1njo, da smejo nekateri de\xc4\x8dki (tisti iz Franklinovega razreda) od cerkve do \xc5\xa1ole hoditi posebej, ne pod vodstvom brata Johna. Ti de\xc4\x8dki se s Franklinom sprehodijo v snegu in se celo malce okepajo, kar bi bilo pod vodstvom brata Johna seveda nezasli\xc5\xa1ano dejanje._NEWLINE_Franklin de\xc4\x8dkom razdeli tudi darila in med otroke se naenkrat naseli pravo bo\xc5\xbei\xc4\x8dno vzdu\xc5\xa1je. To gre v nos bratu Johnu, ki zaradi kr\xc5\xa1enja nesmiselnega pravila (pre\xc4\x8dkanja neke \xc4\x8drte na \xc5\xa1olskem dvori\xc5\xa1\xc4\x8du) javno premlati dva de\xc4\x8dka. De\xc4\x8dki se nasilju na pobudo Mercierja uprejo in more\xc4\x8d prizor prekine \xc5\xa1ele prihod Franklina. Brat John nato ob pomo\xc4\x8di brata Maca Mercierja prikli\xc4\x8de k sebi in ga pri\xc4\x8dne mlatiti. Sredi mu\xc4\x8denja brat Mac spozna, da je dovolj, a brata Johna ne ustavi, temve\xc4\x8d v joku prite\xc4\x8de do Franklina. Ko Franklin prispe do Mercierja, je ta \xc5\xbee mrtev. Franklinu tako ne preostane drugega, kot da Mercierjevo truplo odnese ven. Ob prvem sre\xc4\x8danju se Franklin tudi ma\xc5\xa1\xc4\x8duje bratu Johnu, s tem ko ga nekajkrat brcne v obraz._NEWLINE_Smrt pretrese celotno \xc5\xa1olo in predstojnik se kon\xc4\x8dno odlo\xc4\x8di napraviti konec sadisti\xc4\x8dni vladi brata Johna. Iz \xc5\xa1ole iz\xc5\xbeene oba krivca za Mercierjevo prezgodnjo smrt, brata Johna in brata Maca. Na mladeni\xc4\x8devem pogrebu ima Franklin oster govor in smrt razumljivo ozna\xc4\x8di za umor. Ko se vse skupaj pole\xc5\xbee, se Franklin odlo\xc4\x8di zapustiti \xc5\xa1olo. De\xc4\x8dki ga v zadnjem trenutku pregovorijo, da ostane. V zaklju\xc4\x8dnem prizoru Franklin ganjeno dvigne roki v zrak, de\xc4\x8dki pa svojega re\xc5\xa1itelja obstopijo in ga pri\xc4\x8dnejo objemati.\n_START_SECTION_\nProdukcija\n_START_PARAGRAPH_\nUstvarjalci so za film porabili ve\xc4\x8d kot \xc5\xa1tiri leta. Pri produkciji so preglavice povzro\xc4\x8dale tako te\xc5\xbeave s sestavljanjem posadke kot finan\xc4\x8dne te\xc5\xbeave. Ena od zagat ustvarjalcev je bila denimo vloga Liama Mercierja, ki je bila v o\xc4\x8deh re\xc5\xbeiserja klju\xc4\x8dna za celoten potek filma. Pri izbiri pravega igralca za Mercierjevo vlogo so si ustvarjalci vzeli svoj \xc4\x8das in naposled pri\xc5\xa1li na plano z de\xc4\x8dkom iz Irskega boksarskega kluba, ki ni imel dotlej nobenih igralskih izku\xc5\xa1enj. Ta de\xc4\x8dek je bil - John Travers._NEWLINE_Aidan Quinn je sodelovanje pri projektu potrdil \xc5\xbee dve leti in pol sploh pred za\xc4\x8detkom produkcije. Film so v glavnem snemali na lokaciji v \xc5\xa0paniji in ob tem \xc5\xa1e \xc5\xa1est tednov v Ballyvourneyju, Cork, Irska. Nekatere prizore so posneli tudi v Macroomu, prav tako Cork, Irska."